தாய் தெய்வ வழிபாடானது தமிழகத்தில் மட்டுமின்றி இந்தியாவிலும் பெரிதும் போற்றி வணங்கப்பட்ட வழிபாடாகும். இந்தியாவில் முதன்மையான, மிகவும் பழமைவாய்ந்த நாகரிகம் எனப் போற்றப்படும் சிந்துச் சமவெளி நாகரிகத்திலும் தாய் தெய்வங்கள் போற்றப்பட்டு வழிபடப்பட்டு வந்துள்ளன. சிந்துச் சமவெளி நாகரிகப் பகுதி ஒரு நகர நாகரிகம் என்று அடையாளம் காணப்பட்ட பகுதியாகும். அரேபியக் கடற்கரையின் ஓரமாகப் பரந்த அளவில் இந்நாகரிகம் விரிந்து காணப்படுகிறது. இப்பண்பாட்டின் தாக்கத்தையும் வளர்ச்சியையும் நான்கு மையப் பகுதிகளில், ஆங்காங்கு மேற்கொண்ட அகழாய்வுகள் வாயிலாக வெளிப்படுத்தப்பட்டுள்ளன. மேலும், இப்பகுதிகளை ஒட்டிய இந்நாகரிகம் பரவிய இடங்களிலும் மேற்கொண்ட அகழாய்வுகள் வாயிலாக, அப்பண்பாட்டுக்கு உரிய வாழ்விடங்களையும், முத்திரைகள் முதலான தொல்பொருட்களையும் தொல்லியல் துறையினர் வெளிக்கொணர்ந்துள்ளனர்.